Vruntlyke grote thovoren und wes ik gudes vormach tho juwer beheglicheit. Ersamen, leven vrundes. Wellet weten, also ik juwer erwerdicheit vor gescreven und gebeden hebbe, dat gy my rechttes wellen steden in juwer stat, also umme Hans Purin, de my grothen, drepliken schaden [g]edan heft, also ik juwer ersamen vorsichticheit thovor tho kennende gegewen hebbe: wes de ergenantthe Purin in juwer stat heft an upstanden erwe eder an anderen gude, dat et nicht gesplitret und uut juwem rechtte nicht gebracht worde, dat gy juu dar alzo vruntliken ane bewisen wellen, alzo gy wellen, dat ik by den juwen, offthe sik dat also gefelle. Item wellet wol don und uunderwiset her Gert Witten, dat he my sende 3 leste soltes van Hans Wreden wegen. Item kan juu desse jegenwardighe brefwiser Peter Vrodhe, min dener, ytherliker myntliken berichtten alle sake, wenne ik juu thoscrywe. Gode almechttighe siit befolen tho ewigen seligen tidhen. Hirvan begere ik ein vruntlik antwart van juwer lewe mit den ersten. Gescreven tho Wiborch des ersten mandages in der vassten. By my Kersten Niclesson, ritter. Adress: Den ersamen, vorsichtigen, wisen luden, borgermeistere und radmen to Revale, kome desse bref mit werdicheit.